Vasilij Smislov

Vasilij Vasiljevič Smislov (rus. Василий Васильевич Смыслов) bio je sovjetski i ruski šahovski velemajstor i nekadašnji svjetski prvak. Učio je igrati šah od svoje 6. godine. Mnogo je naučio o šahu od svog oca i učio je čitajući šahovske knjige iz očeve biblioteke. Njegov otac je 1912. pobijedio Aleksandra Aljehina na jednom od turnira. Smislov je bio operski pjevač, mada je šah postao njegova preokupacija kad je doživio neuspjeh na audiciji za Boljšoj teatar 1950. Jednom prilikom rekao je: "Uvijek ću živjeti između šaha i muzike". Jednom je pjevao na švicarskom radiju. Porazio je Botvinika 1957. i postao svjetski prvak, ali je u revanšu godinu kasnije izgubio titulu.

Bio je poznat po svom pozicijskom stilu, kao i po igranju završnica, ali mnoge od njegovih partija karakterizira spektakularan taktički udarac. Nemjerljiv je njegov doprinos u teoriji šahovskih otvaranja, uključujući Englesko otvaranje, Grünfeldovu odbranu, Špansku partiju i Sicilijansku odbranu.

Smislov je 1948. igrao turnir za svjetskog prvaka kako bi se odlučilo ko će biti Aljehinov nasljednik. Završio je na drugom mjestu iza Botvinika. Nakon pobjede na Turniru kandidata 1953. u Zürichu, 1954. godine igrao je za titulu protiv Botvinika. Pošto se meč završio neriješeno, Botvinik je zadržao titulu. Igrali su ponovo 1957 (Smislov je ponovo pobijedio na Turniru kandidata u Amsterdamu 1956) i ovog puta savladao je Botvinika 12,5-9,5. Naredne godine Botvinik se revanširao i vratio titulu pobijedivši 12,5-10,5.

 Hronologija turnira 
Januara 1938. pobjeđuje na juniorskom turniru u Rusiji. Također, iste godine dijeli 1. mjesto s ruskim majstorom Sergejom Belaventom na turniru u Moskvi.
 1940. igra na prvenstvu SSSR-a, gdje se plasira na 3. mjesto (8 pobjeda i 10 remija).
 1941. igra na Lenjingradsko-moskovskom turniru, gdje također zauzima 3. mjesto, iza Botvinika i Keresa (4 pobjede, 12 remija i 4 poraza).
 1942. pobjeđuje na Moskovskom turniru (8 pobjeda, 5 remija i 3 poraza).
 1944. zauzima 2. mjesto iza Botvinika na prvenstvu SSSR-a.
 1944-1945. pobjeđuje na Moskovskom prvenstvu.
 1945. dvaput pobjeđuje Reshevskyja u radijskom meču SSSR protiv SAD-a.
 1946. zauzima 3. mjesto iza Botvinika i Euwea (7 pobjeda, 11 remija i 1 poraz).
 1948. FIDE organizira turnir u Haagu i Moskvi za prvaka svijeta. Smislov zauzima 2. mjesto, iza Botvinika.
 Novembra 1949. dijeli 1. mjesto sa Davidom Bronštejnom na 17. prvenstvu SSSR-a (9 pobjeda, 8 remija i 2 poraza).
 1950. na Turniru kandidata u Budimpešti zauzima 3. mjesto iza Bronštejna i Boleslavskog (5 pobjeda, 10 remija i 3 poraza).
 1953. u Neuhausenu i Zürichu pobjeđuje na drugom turniru kandidata (9 pobjeda, 18 remija i 1 poraz).
 Marta 1954. u Moskvi igra meč za titulu prvaka svijeta protiv Botvinika. Meč završava neriješeno, čime Botvinik zadržava titulu.
 1955. pobjeđuje u Zagrebu (10 pobjeda i 9 remija). 
 1956. pobjeđuje u Amsterdamu na Turniru kandidata (6 pobjeda, 11 remija i 1 poraz).
 1956. u Moskvi na 1. Aljehinovom memorijalu dijeli 1. mjesto sa Botvinikom (7 pobjeda i 8 remija).
 Aprila 1956. pobjeđuje na turniru kandidata održanom u Amsterdamu.
 1957. u Moskvi igra meč protiv Botvinika za titulu svjetskog prvaka. Ovog puta Smislov pobjeđuje sa 6 pobjeda, 13 remija i 3 poraza.
 1958. u Moskvi u revanš-meču gubi titulu. Njegov skor je tada bio 5 pobjeda, 11 remija i 7 poraza. Bio je prvak jednu godinu i 12 dana.
 1959. u meču kandidata gubi od Mihaila Talja da bi se ovaj sastao sa Botvinikom godinu kasnije.
 1960. pobjeđuje u Moskvi.
 1963. pobjeđuje u Moskvi.
 1965. pobjeđuje u Havani na Capablankinom memorijalu (ispred Fischera).
 1965. gubi u četvrtfinalu od Gelera u meču kandidata. Ove godine je Boris Spaski pobijedio u mečevima kandidata.
 1968-1969. pobjeđuje u Hastingsu.
 1969. pobjeđuje u Monte Carlu.
 1971. u Moskvi zauzima 3. mjesto.
 1975. u Teessideu (Engleska) zauzima 2. mjesto.
 1976. u Lone Pineu (Kalifornija) pobjeđuje Petrosjana.
 1978. u Buenos Airesu zauzima 2. mjesto.
 1981. u Moskvi zauzima 2. mjesto.
 1982. u Las Palmasu, u svojoj 61. godini, zauzima 2. mjesto iza Zoltána Riblija (6 pobjeda, 5 remija i 2 poraza). Bio je najstariji igrač koji se kvalificirao za turnir kandidata.
 1983. u Austriji igra neriješeno protiv Roberta Hubnera u četvrtfinalu mečeva kandidata (1 pobjeda, 12 remija i 1 poraz) i, po važećim pravilima, proglašen je za pobjednika.
 1984. u polufinalu je porazio Riblija (3 pobjede, 7 remija i 1 poraz). 
 1984. u finalu gubi od Kasparova 8,5:4,5. Učestvovao je u mečevima kandidata više od bilo kojeg drugog igrača, u rasponu od 33 godine (od 1950 do 1983).
 1991. u Njemačkoj pobjeđuje na 1. seniorskom prvenstvu svijeta. Imao je 70 godina.
 1997. u Kopenhagenu učestvuje u meču "Veterani protiv dama".

 Izuzetna aktivnost 
Na šahovskim olimpijadama pobijedio je u 69 partija, imao 42 remija i izgubio samo 2 partije.

Na turnirima za prvaka svijeta imao je skor od 24 pobjede, 44 remija i 21 poraza. Njegov najveći rejting bio je 2690. Njegova uspješnost u postocima iznosi 60%.

Smislov je bio jedan od najaktivnijih i najjačih velemajstora na svijetu. Vrlo malo igrača imalo je takvu životnu snagu da toliko dugo zadrži najveći nivo i kvalitet partija koje igra kad bi većina običnih ljudi otišla u penziju.

 Odabrane partije  
 Petrosjan - Smislov, Prvenstvo SSSR-a, Moskva, 1949, Sicilijanka, Sheveningenska varijacija, Klasična (B84) - prvi susret dvojice budućih prvaka pripao je Smislovu u preciznoj pozicijskoj izvedbi
 Smislov - Geler, Prvenstvo SSSR-a, Moskva, 1951, Sicilijanka, Zatvorena varijanta (B26) - Smislov je kroz svoj život periodično koristio ovu varijantu i napravio nekoliko značajnih poboljšanja
 Keres - Smislov, Turnir kandidata, Zürich, 1953, Englesko otvaranje: Anglo-indijska odbrana. Ježev sistem (A17) - u ključnom susretu u završnoj fazi turnira Smislov odbija veoma opasan Keresov napad i dolazi u poziciju da osvoji turnir
 Smislov - Botvinik, Meč za titulu svjetskog prvaka, Moskva, 1954, 9. partija, Francuska odbrana, Winawerova varijanta, Varijanta s povlačenjem, Armenska varijanta (C18) - žrtvom dame Smislov razbija jednu od omiljenih varijanti svjetskog prvaka i ostvaruje iznenađujuću pobjedu
 Botvinik - Smislov, Meč za titulu svjetskog prvaka, Moskva, 1954, 14. partija, Kraljeva indijska odbrana, Varijanta s fjanketom, Klasični fjanketo (E67) - nakon jedne od najdubljih priprema kod kuće ikad viđenih Smislov izvodi lanac taktičkih čarolija, uključujući i žrtvu dame, i ostvaruje lijepu pobjedu koja je iz temelja promijenila teoriju u ovoj varijanti
 Smislov - Bronštejn, Turnir kandidata, Amsterdam, 1956, Englesko otvaranje, Anglo-indijska odbrana, Varijanta kraljevog skakača (A15) - dvojica igrača borili su se za pravo da se kvalificiraju, u završnoj fazi turnira, i Smislov pronalazi put do pobjede
 Smislov - Talj, Turnir kandidata, Bled, 1959, Sicilijanka, Najdorfova, Opecenskyjeva varijanta, Tradicionalna varijanta (B92) - bio je to njihov prvi međusobni susret i mlada zvijezda Talj dobija oštru lekciju od veterana
 Fischer - Smislov, Kandidatski turnir, Bled, 1959, Sicilijanka, Fischer-Sozinov napad, Opća varijanta (B86) - 16-ogodišnji Fischer izbrusio je ovo otvaranje u sjajno oružje, ali ovdje mu Smislov pokazuje nekoliko novih caka
 Smislov - Spaski, Timski meč "Moskva - Lenjingrad", 1960, Aljehinova odbrana, Moderna varijanta, Glavna varijanta (B05) - Spaski pokušava neobičnu Aljehinovu odbranu i biva potučen prilično brzo 
 Smislov - Karpov, Prvenstvo SSSR-a, Lenjingrad, 1971, Odbijeni damin gambit, Polu-Tarrascheva odbrana, Pillsburyjeva varijanta (D41) - Karpov je bio mlada nadolazeća zvijezda, ali ovdje je izdržao samo 29 poteza protiv 30 godina starijeg velemajstora
 Smislov - Kasparov, Sovjetski trening-turnir za Olimpijadu (?) 1980, Sicilijanka, Najdorfova, Sheveningenska varijanta (B84) - Smislov je u okršaju sa 42 godine mlađim Kasparovom, ali preciznom pobjedom nad budućim svjetskim prvakom pokazuje da je šah igra za sve dobi.

 Reference 

 Vanjski linkovi 


Kategorija:Rođeni 1921.
Kategorija:Umrli 2010.
Kategorija:Ruski šahisti
Kategorija:Svjetski šahovski prvaci
Kategorija:Sovjetski šahisti
Kategorija:Biografije, Moskva